Document ID: 31998D0229

KOMISSION PÄÄTÖS,
tehty 20 päivänä maaliskuuta 1998,
Kiinan kansantasavallasta peräisin olevien volframimalmien ja niiden rikasteiden tuontia koskevan polkumyynnin vastaisen menettelyn päättämisestä (98/229/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), sellaisena kuin se on muutettuna asetuksella (EY) N:o 2331/96 (2), ja erityisesti sen 9 ja 11 artiklan,
on kuullut neuvoa-antavaa komiteaa asiasta,
sekä katsoo seuraavaa:
A. MENETTELY
1. Voimassa olevat toimenpiteet
(1) Neuvosto otti asetuksella (ETY) N:o 2735/90 (3), sellaisena kuin se on muutettuna asetuksella (EY) N:o 610/95 (4), käyttöön lopullisen polkumyyntitullin Kiinan kansantasavallasta peräisin olevien CN-koodiin 2611 00 00 kuuluvien volframimalmien ja niiden rikasteiden tuonnissa.
2. Uudelleentarkastelua koskeva pyyntö
(2) Voimassa olevien toimenpiteiden voimassaolon lähestyvästä päättymisestä julkaistiin ilmoitus (5) vuoden 1995 helmikuussa, minkä jälkeen komissio vastaanotti vuoden 1995 kesäkuussa uudelleentarkastelua koskevan pyynnön, jonka oli tehnyt Eurométaux kaikkien yhteisön kyseisen tuotteen tuottajien puolesta. Pyyntöön sisältyi todisteita siitä, että polkumyyntitoimenpiteiden päättyminen johtaisi todennäköisesti polkumyynnin ja vahingon jatkumiseen tai uudelleen alkamiseen; tätä pidettiin riittävänä perusteena uudelleentarkastelun aloittamiseen.
(3) Komissio ilmoitti Euroopan yhteisöjen virallisessa lehdessä 21 päivänä syyskuuta 1995 julkaistulla ilmoituksella (6) asetuksen (ETY) N:o 2735/90 uudelleentarkastelun vireillepanosta ja pani vireille tutkimuksen asetuksen (EY) N:o 3283/94 (7) 11 artiklan 2 kohdan mukaisesti; asetus korvattiin tutkimuksen aikana asetuksella (EY) N:o 384/96, jäljempänä "perusasetus".
3. Tutkimus
(4) Komissio ilmoitti virallisesti niille tuottajille / viejille ja tuojille, joita asian tiedettiin koskevan, sekä viejämaan edustajille ja yhteisön tuottajille uudelleentarkastelun aloittamisesta ja antoi asianomaisille osapuolille tilaisuuden esittää näkökantansa kirjallisesti ja pyytää saada tulla kuulluiksi 3 kappaleessa mainitussa ilmoituksessa asetetussa määräajassa.
(5) Kyseisen uudelleentarkastelun kesto ylitti vuoden määräajan, jossa se olisi tavallisesti ollut saatettava päätökseen perusasetuksen 11 artiklan 5 kohdan mukaisesti, koska samanaikaisesti oli vireillä kaksi muuta volframituotteita koskevaa uudelleentarkastelua, joista toinen koski volframioksidia ja volframihappoa ja toinen volframikarbidia ja sulatettua volframikarbidia. Ottaen huomioon tuotteiden yhteydet tuotantoketjussa kaikkien uudelleentarkastelujen tulokset päätettiin toimittaa yhtäaikaa.
B. TOIMENPITEIDEN PÄÄTTYMISTÄ KOSKEVAA TARKASTELUA KOSKEVAN PYYNNÖN PERUUTTAMINEN JA MENETTELYN PÄÄTTÄMINEN
(6) Valituksen tekijä, Eurométaux, peruutti tutkimuksen aikana pyyntönsä toimenpiteiden päättymistä koskevasta tarkastelusta, koska Kiinan kansantasavallasta peräisin olevien volframimalmien ja niiden rikasteiden tuonti on viime aikoina vähentynyt huomattavasti.
(7) Jos yhteisön tuotannonala peruuttaa pyyntönsä toimenpiteiden päättymistä koskevasta tarkastelusta, perusasetuksen 11 artiklan 5 kohdan ja 9 artiklan 1 kohdan mukaan menettely on päätettävä, paitsi jos päättäminen ei ole yhteisön edun mukaista. Tutkimuksessa ei ole tullut ilmi mitään yhteisön etuun liittyviä seikkoja, jotka tukisivat menettelyn jatkamista.
(8) Osapuolille, joita asia koskee, ilmoitettiin näin ollen komission aikeesta päättää menettely ja niille annettiin tilaisuus esittää huomautuksensa. Komissio ei vastaanottanut mitään huomautuksia, joiden mukaan menettelyn päättäminen ei olisi yhteisön edun mukaista.
(9) Neuvoa-antavaa komiteaa on kuultu asiassa, eikä se ole esittänyt vastalausetta.
(10) Edellä todetun perusteella komissio päättelee, että suojatoimenpiteiden jatkaminen on tarpeetonta ja että menettely olisi päätettävä,
ON PÄÄTTÄNYT SEURAAVAA:
Ainoa artikla
Päätetään Kiinan kansantasavallasta peräisin olevien CN-koodiin 2611 00 00 kuuluvien volframimalmien ja niiden rikasteiden tuontia koskeva polkumyynnin vastainen menettely.
Tehty Brysselissä 20 päivänä maaliskuuta 1998.

Labels: 4
1
14
3
18